ଏଫସିଆର୍‌ଏ ନିୟମରେ ପରିବର୍ତ୍ତନ, ସମ୍ପର୍କୀୟ ବିଦେଶରୁ ପଠାଇ ପାରିବେ ୧୦ ଲକ୍ଷ ପର୍ଯ୍ୟନ୍ତ ଟଙ୍କା…
ନୂଆଦିଲ୍ଲୀ, ୨।୭ : କେନ୍ଦ୍ରୀୟ ସ୍ବରାଷ୍ଟ୍ର ମନ୍ତ୍ରଣାଳୟ ବିଦେଶୀ ଅଂଶଦାନ ନିୟମାବଳୀ ଅଧିନିୟମ (ଏଫସିଆର୍ଏ) ସହ ଜଡିତ କେତେକ ନିୟମରେ ସଂଶୋଧନ କରିଛନ୍ତି। ଏହା ଦ୍ୱାରା ଏଣିକି ଭାରତୀୟମାନେ କର୍ତ୍ତୃପକ୍ଷଙ୍କୁ ନ ଜଣାଇ ବିଦେଶରେ ରହୁଥିବା ସମ୍ପର୍କୀୟଙ୍କ ଠାରୁ ବର୍ଷକୁ ୧୦ ଲକ୍ଷ ଟଙ୍କା ପର୍ଯ୍ୟନ୍ତ ପାଇବାର ସୁଯୋଗ ଲାଭ କରିବେ। ପୂର୍ବରୁ ଏହି ସୀମା ଏକ ଲକ୍ଷ ଟଙ୍କା ପର୍ଯ୍ୟନ୍ତ ଥିଲା।

ଏକ ବିଜ୍ଞପ୍ତିରେ ସ୍ବରାଷ୍ଟ୍ର ମନ୍ତ୍ରଣାଳୟ ଏହା ମଧ୍ୟ କହିଛି ଯେ ଯଦି ଏହି ପରିମାଣ ଅତିକ୍ରମ କରେ ତେବେ ବ୍ୟକ୍ତିବିଶେଷଙ୍କୁ ତିରିଶ ଦିନ ପରିର୍ତ୍ତେ ସରକାରଙ୍କୁ ଜଣାଇବାକୁ ୯୦ ଦିନ ସମୟ ମିଳିବ।

ଏକ ଗେଜେଟ ବିଜ୍ଞପ୍ତି ମାଧ୍ୟମରେ ସ୍ବରାଷ୍ଟ୍ର ମନ୍ତ୍ରଣାଳୟ ଦ୍ୱାରା ସୂଚିତ ଏହା କରାଯାଇଛି। ବିଜ୍ଞପ୍ତିରେ କୁହାଯାଇଛି ଯେ ବିଦେଶୀ ଅଂଶଦାନ ନିୟମାବଳୀ ନିୟମ, ୨୦୧୧ ର ନିୟମ ୬ ରେ, ଏକ ଲକ୍ଷ ଟଙ୍କା ବଦଳରେ ଦଶ ଲକ୍ଷ ଟଙ୍କା ଏବଂ ତିରିଶ ଦିନ ପରିବର୍ତ୍ତେ ତିନିମାସ କରାଯାଇଛି।

ଏଫସିଆର୍ଏ ନିୟମ ୬ ସମ୍ପର୍କୀୟଙ୍କଠାରୁ ବିଦେଶୀ ଟଙ୍କା ଗ୍ରହଣ ସମ୍ବନ୍ଧୀୟ ସୂଚନା ସହିତ କାରବାର କରିଥାଏ। ଏହା ପୂର୍ବରୁ କୁହାଯାଇଥିଲା ଯେ କୌଣସି ବ୍ୟକ୍ତି ତାଙ୍କ ସମ୍ପର୍କୀୟଙ୍କଠାରୁ ଆର୍ଥିକ ବର୍ଷରେ ୧ ଲକ୍ଷ ଟଙ୍କା କିମ୍ବା ଏହାର ସମାନ ଆର୍ଥିକ ସହାୟତା ଗ୍ରହଣ କରପାରିିବେ। ଏହିପରି ଅବଦାନ ପ୍ରାପ୍ତ ହେବାର ୩୦ ଦିନ ମଧ୍ୟରେ କେନ୍ଦ୍ର ସରକାରଙ୍କୁ ପାଣ୍ଠିର ବିବରଣୀ ଜଣାଇବାକୁ ପଡିବ।

ସେହିଭଳି ନିୟମ ୯ କୁ ପରିବର୍ତ୍ତନ କରାଯାଇଛି। ଏହା ଅଧୀନରେ ବ୍ୟକ୍ତିଗତ କିମ୍ବା ସଂଗଠନ କିମ୍ବା ଏନଜିଓଗୁଡ଼ିକର ବ୍ୟାଙ୍କ ଆକାଉଣ୍ଟ ବିଷୟରେ ଗୃହ ମନ୍ତ୍ରଣାଳୟକୁ ସୂଚନା ଦେବାର ସମୟ ୪୫ ଦିନକୁ ବୃଦ୍ଧି କରାଯାଇଛି। ପୂର୍ବରୁ ଏହି ସମୟ ସୀମା ୩୦ ଦିନ ଥିଲା। ନିୟମ ୯ ପାଣ୍ଠି ଗ୍ରହଣ ପାଇଁ ଏଫସିଆର୍ଏ ଅଧୀନରେ ପଞ୍ଜୀକରଣ କିମ୍ବା ପୂର୍ବ ଅନୁମତି ପାଇବା ପାଇଁ ଆବେଦନ କାର୍ଯ୍ୟ ସମ୍ପର୍କରେ ସୂଚାଇଥାଏ।

କେନ୍ଦ୍ର ସରକାର ନିୟମ ୧୩-ବି ବ୍ୟବସ୍ଥାକୁ ମଧ୍ୟ ବାଦ ଦେଇଛନ୍ତି। ଯାହାକି ଦାତାମାନଙ୍କର ବିବରଣୀ, ପ୍ରାପ୍ତ ପରିମାଣ ଏବଂ ପ୍ରାପ୍ତ ତାରିଖ ଇତ୍ୟାଦି ସହିତ ବିଦେଶୀ ପାଣ୍ଠି ଘୋଷଣା କରିଥାଏ। ବର୍ତ୍ତମାନ, ଏଫସିଆର୍ଏ ଅଧୀନରେ ବିଦେଶୀ ପାଣ୍ଠି ଗ୍ରହଣ କରୁଥିବା ଯେକୌଣସି ବ୍ୟକ୍ତି ପ୍ରତ୍ୟେକ ଆର୍ଥିକ ବର୍ଷ ପାଇଁ ଆୟ ଏବଂ ବ୍ୟୟ ବିବରଣୀ, ରସିଦ ଏବଂ ଦେୟ ଆକାଉଣ୍ଟ ଏବଂ ବାଲାନ୍ସ ସିଟ ସହିତ ରସିଦ ଏବଂ ବିଦେଶୀ ଅବଦାନର ଉପଯୋଗ ଉପରେ ଆକାଉଣ୍ଟର ଏକ ଅଡିଟ ଷ୍ଟେଟମେଣ୍ଟ ବଜାୟ ରଖିବା ପାଇଁ ବିଦ୍ୟମାନ ବ୍ୟବସ୍ଥାକୁ ପାଳନ କରିବାକୁ ପଡିବ।  
ଗୃହ ମନ୍ତ୍ରଣାଳୟ ନଭେମ୍ବର ୨୦୨୦ ରେ ଏଫସିଆର୍ଏ ନିୟମକୁ କଡାକଡି କରି ସ୍ପଷ୍ଟ କରିଥିଲେ ଯେ ଏନଜିଓଗୁଡ଼ିକ କୌଣସି ରାଜନୈତିକ ଦଳ ସହ ସିଧାସଳଖ ଜଡିତ ହେବେ ନାହିଁ। ଯଦି ବନ୍ଦ, ଷ୍ଟ୍ରାଇକ କିମ୍ବା ରୋଡ ଜାମ ଭଳି କାର୍ଯ୍ୟରେ ସେମାନେ ଅଂଶଗ୍ରହଣ କରନ୍ତି, ତେବେ ତେବେ ଏହାକୁ ରାଜନୈତିକ ପ୍ରକୃତି ବୋଲି ଧରାଯିବ।